18
Jesúsma indi'fa
(Mt 26.47-56; Mr 14.43-50; Lc 22.47-53)
1 Jesús tsa'caen condase nanimba ingi'ccu Cedrón nai'quima isepa quinisisicco jinchonga japa ca'ni'fa. 2 Judas, Jesúsma indiye afe'su'qque tsa quinisisiccoma atesucho, Jesúsja tsain'bitsse tseni ja'jesi ingi tisema shondosundeccui'ccu. 3 Tsa'caen atesupa Judas'qque ca'ni tsain'bitssia sundarondeccui'ccu. Toya'caen Chigama afa'su nasundeccuja, fariseondeccuja Chiga etti'su sundarondeccuma'qque moen'fa Judasi'ccu. Poiyi'cco sundaro matichi'ccu jiji'fa. Cosesi tuño, rampariama'qque i'fa. 4 Tsa'caen ji'fasi Jesúsja tisema indiye ji'fa'chove atesupa sombopa iñajampaña:
—¿Majame qui ttatta'je'fa?
5 Tsendeccuja su'fa:
—Jesús Nasareno'suve
Jesúsja su:
—Ña gi.
Judas, tisema indiye afe'suja tse'tti sundarondeccui'ccu ccutsu. 6 Jesús “Ña gi” qquen susi poiyi'cco sepacconingae japa andenga amppi'fa. 7 Tsonsi Jesúsja ccase iñajampaña:
—¿Majame qui ttatta'je'fa?
Tise'paja su'fa:
—Jesús Nasareno'suve
8 Tsonsi Jesúsja su:
—“Ña gi” qquein tayo su'a. Ñame tta'tta'ta antte'faja cuintsu vandeccuja ja'faye.
9 Tsa'caen tsu su tise tayoe suqquia'caen cuintsu tson'faye: “Chiga Quitsa in'jaensi ñame in'jan'chondeccuja majañi'qque qque'fambi tsu.” 10 Tsonsi Simón Pedroja matichima du'siamba tsama shichha isupa a'i tansinfa'su tsosinama qquerui ttova. Tsa a'ija Malco qquen inisecho'cho, Chigama afa'su na'sumbe sema'su. 11 Tsa'ma Jesúsja Pedroma su:
—Toengayi que matichima ppiñajan. Ña Yaya vanañe anttesi gi tsa'caen vanañe tson'jen. ¿Jongoesie qui eje ca'ni?
Jesúsma anga'fa Chiga etti na'sunga
(Mt 26.57-58; Mr 14.53-54; Lc 22.54)
12 Tsonsi sundarondeccu, tise'pa capitán, israe'su sundarondeccu'qque Jesúsma indipa tandan'fa. 13 Tandamba Anás tsaoni anga'fa. Anásja Caifás quitsa ccashe'ye. Tsa canqque'fa Caifásja Chigama afa'su na'suve ca'ni. 14 Tsa Caifás tsu israendeccunga qquen tayoeja su: “Bove ñotssi tsu ingine'jan fae a'iyi poiyi'ccone paye.”
Pedro Jesúsne a'tien'cho
(Mt 26.69-70; Mr 14.66-68; Lc 22.55-57)
15 Simón Pedro, ña'qque, Jesúsma omboe ja'fa. Ñamajan Chigama afa'su na'su atesuchosi gi Jesúsi'ccu fae'ngae ca'ni na'su tsa'o enttinge'su atandundunga. 16 Tsa'ma Pedroja ca'nimbe'yi tsotefanga catiye. Tsa'cansi ñajan toequi sombopa sombo'ttima coira'su pushesui'ccu condasepa Pedroma ca'nian. 17 Tsa'caen ca'niansi sombo'ttima coira'su pushesuja Pedroma iñajampaña:
—¿Que'qqueta ti qui tsa a'ima shondo'sumbi?
Pedroja su:
—Me'i gi.
18 Cha'ndiosi semasundeccu, Chiga etti'su sundarondeccu'qque si'ngema setsaemba sa'vu ccutsu'fa. Pedro'qque tise'pai'ccu fae'ngae ccutsupa si'ngenga savu'je.
Jesúsma iñajampaña'fa'cho
(Mt 26.59-66; Mr 14.55-64; Lc 22.66-71)
19 Chigama afa'su na'suja Jesúsma iñajansepoen tisema shondosundeccune, tise atesian'jen'chone'qque. 20 Jesúsja su:
—Pa'cco a'i paña'jen'ni gi ñajan afa. Nane Chigane atesian'jen'ttinga, Chiga ettinga'qque ma'ttinga poiyi'cco israendeccu bo'nijan tseni gi atesian'je'an. Tsa'camba gi a'tutsse afambi. 21 ¿Jongoesie qui ñama iñajansepoen'fa? Iñajampañajan ña afasi pañasundeccuma cuintsu tsendeccu su'faye ña jongoe qquen su'choma. Tise'pa tsu ña su'choma atesu'fa.
22 Jesús tsa'caen susi Chiga etti'su sundaro tisei'ccu pporotsse ccutsu'su Jesús tsovejuma tssaipa qquen su:
—¿Ya'caen ti qui afa Chigama afa'su na'suma?
23 Jesúsja su:
—Ña egae su'nijan condaja ma'caen tsu ega. Tsa'ma ña su'cho ñotssiamajan ¿jongoesie qui ñama tssai?
24 Tsa'caen susi Anásja Jesúsma tayo tandan'choma Chigama afa'su na'su Caifásnga moen.
Ccase Pedro Jesúsne a'tien
(Mt 26.71-75; Mr 14.69-72; Lc 22.58-62)
25 Toya Pedro ccutsupa si'ngenga savu'je'ni tisema su'fa:
—¿Que'qqueta ti qui tsa a'ima shondo'sumbi'a?
Pedroja a'tiemba su:
—Me'i gi.
26 Tsonsi fa'e Chigama afa'su na'sumbe sema'su iñajampaña: (Tsaja tsosinama Pedro chattu'cho'sumbe antian.)
—¿Quema attembi'a ti gi que tisei'ccu quinisisicconi can'jen'choma?
27 Pedro ccase a'tiensi tse'faei'ccuyi arapa gayoja se'yo.
Jesúsma Pilato iñajansepoen'cho
(Mt 27.1-2, 11-14; Mr 15.1-5; Lc 23.1-5)
28 Tsonsi Caifás tsaone sombopa Jesúsma anga'fa governaror tsa'onga tayo a'taningae. Israendeccuja governaror tsa'onga ca'ni'fambi tisupa asettu'je'choma dañosa'ne. Tsa'caen daño'da Chiga panshaen'cho injienge'cho aña'choma añe osha'faya'bi. 29 Tsa'camba ca'ni'fambisi governaror Pilatoja tise'pai'ccu afaye sombopa, qquen iñajampaña:
—¿Jongoesu shacane qui va a'imajan i'fa?
30 Tise'paja su'fa:
—Egae tsincon'biecan'da quengaja i'fa'yambi gi.
31 Tsonsi Pilatoja su:
—Que'iyi angapa que'i manda'cho mandaqquia'caen tise injama'choma somboen'faja.
Tsa'ma israendeccuja su'fa:
—Romano nasundeccu se'pisi ingi israe'su nasundeccuja majameñi'qque fi'ttiye mandaye osha'fambi.
32 Tsa'caen tsu su'fa Jesús suqquia'caen tsoñe. Nane Jesúsja tayoe su tiseja avuja'cconga paya'cho. 33 Tsonsi Pilato ccase tise tsaoni ca'nimba Jesúsma ttu'sepa iñajampaña:
—¿Ñoa'me ti qui israe na'su?
34 Jesúsja su:
—¿Tisuyi ti qui tsa'caen in'jamba ñama iñajansepoen? Tsambi'ta ¿faesu ñane quenga tsa'caen su'fasi ti qui iñajansepoen?
35 Pilatoja su:
—¿Ñanda ti gi israe'su? Que israe'su aindeccu, israe'su Chigama afa'su nasundeccu'qque tsu quema ñanga afe'fa. ¿Jongoesian qui tso'an?
36 Jesúsja su:
—Ñajan na'sia'caen mandambi gi va andeni. Ña'qque vani'su na'sia'caen can'jen'choecan'da ña aindeccuja iyicco'faye'can tsu, israendeccu ñama indi'fasa'ne. Tsa'ma ñajan vanima mandambi gi.
37 Tsa'caen susi Pilatoja su:
—¿Tsuin'da que ti qui ñoa'me na'su?
Jesúsja su:
—Que suqquia'caen, ña gi na'su. Tsaneñi isu'fa'cho gi. Nane va andenga gi ji ñoa'me su'choma a'inga atesiañe. Majan a'i ñoa'me su'choma pañamba tson'da ñama tsu paña'fa.
38 Pilatoja su:
—¿Jongoesu tsu ñoa'me su'choja?
Jesúsma fi'ttiye manda
(Mt 27.15-31; Mr 15.6-20; Lc 23.13-25)
Qquen iñajampañamba Pilatoja ccase israendeccunga sombopa su:
—Ñajan tise shacapave attembi gi. 39 Tsa'ma que'i atesu'chopa in'janqquia'caen ñajan Chiga panshaen'cho injienge'cho fiestanga fae indiye'choma ccupaya'cho. ¿In'jan'fambi ti qui israe na'suma ña ccupaye'ja?
40 Tsa'caen susi poiyi'cco fundopa afa'fa:
—¡Tsamajan me'i! ¡Barrabásma ccupaja!
Tsa Barrabásja ccanamba tsu.