7
Jesús antiandeccu'qque in'jan'fambi
1 Tsomba tse'i Jesúsja Galileani jacan. Nane Judea'su israendeccu tisema fi'ttiye in'jan'fasi Judeani jacañe in'jambi. 2 Tsa'ma israendeccu tsao'cho'cconi can'jen'cho fiesta napijisi 3 tise quinshingendeccu'qque su'fa:
—Shandajama va'ttinga. Tsa'ma Judeani jaja cuintsu tseni canjen'su quema shondosundeccu'qque que tson'choma atte'faye. 4 ¿Ma'caen tsu a'ija a'tutsse tsincoña poiyi'cconga tisu tson'choma attiañe in'jan'da? Ca'tsa que tsa'caen tsincon'da pa'o a'i a'ttatsse tsa'caen tsonjan.
5 Ni tise quinshingendeccuyi'qque in'jan'fambi tise've.
6 Tsonsi Jesúsja su:
—Toya tsu ña jaya'cho napimbi. Tsa'ma que'inejan maqui a'ta ja'ngae jaye tsu ñotssi. 7 Aindeccuja que'ima chi'gaye osha'fambi. Tsa'ma ñajan tise'pa egae tsincon'choma afa'susi tsu ñamajan chi'ga'fa. 8 Que'iyi jaja'faja fiestanga. Ñajan ja'ño fiestanga jaya'bi gi. Toya tsu ña jaya'cho napimbi.
9 Tsa'caen supa toe Galileani shanda.
Jesús tsao'cho'cco fiestani ja'cho
10 Tise quinshingendeccu ja'fasi Jesús'qque omboe fiestanga ja. Pa'onga atteyembe'yi a'tutsse jacan. 11 Israendeccuja fiestanga tise've tta'ttapa su'fa:
—¿Mani tsu tsa a'ija can'jen?
12 Aindeccuja tisene afaccopa majanjan su'fa: “Tsaja ño'a a'i tsu.” Tsa'ma cca'ija su'fa: “Me'i, ño'ambi tsu –aqquia a'ima afopoen'su tsu.”
13 Tsa'ma majañi'qque pa'ñatsse tisene afa'fambi, israe nasundeccuma dyojopa.
14 Tsonsi fiesta enttingeve pasajisi Jesúsja Chiga ettinga ca'nimba atesiañe ashaen. 15 Israe nasundeccuja can'boemba su'fa:
—¿Ma'caen tsu va a'ija osha'choma atesucho, ingi Chiga Aya'fa escoeranga ca'nimbe'ta?
16 Tsonsi Jesúsja su:
—Ña atesian'choja ñambembi tsu. Tsa'ma ñama moen'sumbe tsu. 17 Majan Chiga in'jan'qquia'caen tsoñe in'jan'da ña Chigane atesian'choma tsu atesu'faya. Nane tisune atesian'choecan'da tsu tsama'qque atesu'faye'can. 18 Majan tisuyi afa'chota patsuye in'jan'cho tsu. Tsa'ma majan tisema moen'sune ñotsse afaye in'jan'chota tsu afopoembe tansintsse afa'su.
19 ¿Ñoa'me ti Moisésja que'inga Chiga manda'chove conda? Tsa'ma que'ija majañi'qque pañamba tsa'caen tson'fambi. ¿Jongoesie qui ñama fi'ttiye in'jan'fa?
20 A'ija su'fa:
—Cocoya ca'ni'cho qui. ¿Majan tsu quema fi'ttiye in'jan?
21 Jesúsja tise'panga su:
—Sema'ma'qquia a'ta a'ima ccushaensi qui can'boen'fa. 22 Tsa'ma Moisésja ttonoma chhiyitevaeña'chove conda –nane Moisésmbi– tsa'ma tayopi'su coenzandeccu me'ttia'ye tsa'caen conda'fa. Condasi que'ija sema'ma'qquia a'ta'qque du'shu ttonoma chhiyitevaen'fa. 23 Nane sema'ma'qquia a'ta Moisés manda'choma pañamba du'shu ttonoma chhiyitevaeñe ñotssianjan ¿jongoesie qui ñama iyicca'ye'fa ña'qque sema'ma'qquia a'ta a'imbe ai'voma ccushaen'nija? 24 Aqquia injanga camba ñama afase'fajama. Tsa'ma ñotsse camba atesupa tsu afa'faya'cho.
Jesús tise mane ji'choma conda'cho
25 Majan Jerusaléndeccuja iñajampañacco'fa:
—¿Vambi ti fi'ttiye ttatta'je'fa'cho'ta? 26 Nane va'tti pa'o a'i caña'jen'ni tise afa'jesi majañi'qque tisema se'pi'fambi. ¿Ñoa'me ti nasundeccuja va a'ija Cristo qquen in'jan'fa? 27 Nane ingija atesu'fa gi mane va a'i ji'choma. Tsa'ma Cristo ji'nijan majañi'qque atesu'faya'bi tise mane ji'choma.
28 Jesúsja Chiga ettini atesian'jemba a'i condase'je'choma pañamba quia'me afapa su:
—Que'ija ñama atesupa ña mane ji'chove'qque atesu'fa qquen qui in'jan'fa. Tsa'ma tisuyi'ta jimbi gi. Ñama moen'suta tsu ñoa'me tansintsse afa'su. Tsama qui atesu'fambi. 29 Tsa'ma tise ñama moensi tsene jipa gi tisema atesucho.
30 Jesús qquen susi indiye in'jan'fa. Tsa'ma majañi'qque indi'fambi, toya indiya'cho napimbisi. 31 Nane tsain'bio a'i tise've in'jamba su'fa:
—¿Cristo ji'ta ti va a'ima ti'tsse'tsse canjaeña?
Fariseondeccu Jesúsma indiye manda'fa'cho
32 Fariseondeccuja aindeccu Jesúsne condasecco'fa'choma paña'fa. Pañamba tsendeccuja Chigama afa'su nasundeccui'ccu Chiga etti'su sundarondeccuma manda'fa cuintsu Jesúsma indi'faye. 33 Tsa'caen tsonsi Jesúsja su:
—Re'riccone gi que'i'ccuja can'jeña. Tsomba gi jaya ñama moen'suni. 34 Que'ija ñama tta'tta'ma atte'faya'bi qui. Nane jaye osha'faya'bi qui ña can'jeñani.
35 Tsonsi israendeccuja tisupapora iñajansepoencco'fa:
—¿Mani jasi gi atteye'ja osha'faya'bi ingija? ¿Cca'i israendeccu griengonga attufaccopa can'jeni ti jaya, griegondeccuma atesian'suve? 36 ¿Jongoesu qquen tsu suye in'jan tise qquen su'chota: “Que'ija ñama tta'tta'ma atte'faya'bi qui. Nane jiye osha'faya'bi qui ña can'jeñani.”?
Cansiaña'cho tsa'ccu sombo'cho
37 Fiesta pasaya'cho a'ta tsu ñoa'me ti'tsse'tssia fiesta a'ta. Tsequi a'ta Jesúsja jangi ccutsupa quia'me afa:
—Majan tsaqquie'su'ta ñani jipa cu'ija. 38 Nane Chiga Tevaen'jen suqquia'caen: “ñame in'jan'chondeccumbe injama'cho'ye na'en oshaqquia'caen cansiaña'cho tsa'ccu tsu sombo'jeya.”
39 Jesúsja Chiga Qquendya'pane tsu tsa'caen afa jai'ngae tise've in'jan'chondeccu isuya'chone. Nane Jesús toya Chiga sefacconi ansundembisi Chiga Qquendya'paja toya a'ima injaen'jembi.
A'i Jesúsve fae'ngae in'jan'fambi
40 Vama pañamba majan aindeccuja su'fa:
—Ñoa'me tsu va a'ija Chiga Aya'fama afa'su jiya'cho.
41 Cca'ija su'fa:
—Vata tsu Cristo.
Tsa'ma cca'ija su'fa:
—¿Ma'caen tsu galilea'suja Cristo? 42 Chiga Tevaen'jen'da tsu su Cristoja David dutssi'yeya. Tisemajan Belén, David canqquenga, isuya'cho.
43 Qquen tsu a'i fae'ngae in'jan'fambi Jesúsve. 44 Nane majandeccuja indipa angaye in'jan'ma majañi'qque indi'fambi.
Nasundeccu Jesúsve in'jan'fambi
45 Chiga etti'su sundarondeccu toequi shandapa fariseondeccunga, Chigama afa'su nasundeccunga, jaja'fa. Tsonsi sundarondeccuma iñajampaña'fa:
—¿Minga'osi qui i'fambi?
46 Sundarondeccuja su'fa:
—Minga'ni'qque tsu majañi'qque tsa a'i afaqquia'caen afa'fambi.
47 Tsonsi fariseondeccuja su'fa:
—¿Que'i'qque ti qui tsa'caeñi afopoenge'fa? 48 Ni fae'ccoyi'qque ingi nasundeccu ni fariseondeccu va a'iveja in'jan'fambi. 49 Tsa'ma va Chiga manda'choma atesumbindeqquiaja Chiganga catiye'fa'chondeccu tsu.
50 Tsonsi fa'e fariseo, tsa Nicodemo, Jesúsma cose can'ga'su, qquen su:
51 —Ingi Chiga manda'cho suqquia'caen osha'fambi gi a'i injama'choma somboeñe tise su'choma pañambi'ta ni tise tson'choma atesumbi'ta.
52 Tsonsi su'fa:
—¿Que'qque ti qui galilea'su? Chiga Tevaen'jema ñotsse canjan: Atteve'se qui Galileane Chiga Aya'fama afa'su ji'chove.
Pushesu egae tsinconsi Jesúsnga i'cho
53 Tsomba tse'i poiyi'cco tise'pa tsaoni ja'fa.