20
Jesús ccase qquendya'cho
(Mt 28.1-10; Mr 16.1-8; Lc 24.1-12)
1 Domingo a'ta, faesu avujaquive a'tasi María Magdalenajan sinte toya cose'yi atu'ttinga japa atte sombo'ttima picco'cho patu fettaye'choma. 2 Tsa'caen attepa buttopa ji, ña, Jesús in'jan'cho, Simón Pedroi'ccu can'jeni. Jipa inginga su:
—¡Na'su ai'voma atu'tti'ye anga'fasi gi mani ccuiña'chove'qque atesumbi!
3 Tsa'caen susi ñajan Pedroi'ccu atu'ttima can'su ja'fa. 4 Fae'ngae buttopa gi Pedroma ti'tsse quia'me buttopa o'tie napi. 5 Ca'nimbe'yi ppoicamba gi Jesúsma findipa a'tu'cho sarupa ma'caen findipa a'tu'choja toengatssi cui'choma atte. 6 Simón Pedroja ñama omboe napipa atu'ttinga ca'ni. Tise'qque findipa a'tu'cho sarupama atte. 7 Jesús tsovema onccan'cho pañeroma'qque atte cca'ttinga ompangoemba cuiña'choma. 8 Tsonsi ña, o'tie atu'ttinga napi'cho'qque ca'nimba attepa gi in'jan. 9 Tsa'ma toyayi gi Chiga Tevaen'jen Jesús papa ccase qquendyaya'chone su'choma atesu'fambi. 10 Tsa'caen attepa gi tisupa tsaoni ji'fa.
Jesúsja María Magdalenanga attian
(Mr 16.9-11)
11 Tsa'ma Maríaja atu'ttini i'ná catiye. Ina'jemba atu'tti changoma ppoican. 12 Ppoicamba atte dos Chigama sefacconi'su shondosundeccuma. Tsendeccuja totoa'ma ondiccupa Jesús ai'voma ccuiñaccuni dyai'fa, fa'eja tsovefani, faesuja tsutteccofani. 13 Chigama sefacconi'su shondosundeccuja iñajampaña'fa:
—Pushesu, ¿jongoesie qui ina'jen?
Tiseja su:
—Ña na'su ai'voma atu'tti'ye anga'fasi gi mani ccuiña'chove atesumbipa ina'jen.
14 Tsa'caen supa Maríaja piyicamba Jesúsma atte. Tsa'ma Jesúsve atesumbi. 15 Tsonsi Jesúsja iñajampaña:
—Pushesu, ¿jongoesie qui ina'jen? ¿Majame qui tta'tta?
Tiseja quinisisicco coira'su qquen in'jamba Maríaja su:
—Coira'su, que Jesús ai'voma anga'pa mani ccuiña'da ñanga condaja ña angaye.
16 Tsonsi Jesúsja su:
—¡María!
Maríaja piyipa hevreo aya'fangae su:
—¡Ravoni! —atesian'su qquen su'cho.
17 Jesúsja su:
—Ñama pporo'roembe antteja. Toya gi sefacconi ña Yaya can'jeni jambi. Tsa'ma japa fae'ngae ñame in'jan'chondeccunga condaja: Ñanda gi ña Yaya, que Yayani jaya. Ña Chigani, que Chigani gi jaya.
18 Tsonsi María Magdalena japa ingi Jesúsma shondosundeccunga conda:
—¡Tayo gi Na'suma atte!
Toya'caen Jesús tisenga su'choma'qque tsu conda.
Shondosundeccunga attian'cho
(Mt 28.16-20; Mr 16.14-18; Lc 24.36-49)
19 Tsequi a'ta, toya Domingo a'ta, cosesi ingi Jesúsma shondosundeccuja fae'ngae bojin sheque'fa. Israendeccuma dyojopa gi sombo'ttima piccojin can'jen'fa. Tsa'ma Jesúsja ingi enttingenga ji ccutsupa qquen chiga'bian:
—¡Opatsse canse'faja!
20 Tsa'caen supa tise tivema, tise utuccu'ttima inginga canjaen. Ingija Na'suma attepa gi avuja'fa. 21 Tsomba ccase Jesúsja inginga su:
—¡Opatsse canse'faja! Ña Yaya ñama mandamoenqquia'caen gi ña'qque que'ima mandamoeña ñane condase'suve.
22 Tsa'caen supa inginga tise qquendya'pama ufapa su:
—Chiga Ñotssia Qquendya'pama isu'faja. 23 Majan a'i egae tsincon'choma que'i aqquepoe'ninda ña'qque gi tsama tayo aqquepoen. Tsa'ma majan egae tsincon'choma que'i aqquepoembia'nda ña'qque gi tsama aqquepoeña'bi.
Tomás Jesúsma attepa in'jan'cho
24 Tsa'ma Jesús jisi Tomás, tsa Gemelo qquen su'fa'choja, can'jembi. Tise'qque ingi doce'su 25 omboe jisi ingija su'fa:
—Na'suma gi atte'fa.
Tsa'ma Tomásja su:
—Tivema cravoi'ccu oti'fa'choma attembi'ta, ña tsimian'ccoi'ccu tsanga tso'mimbi'ta, ña tivei'ccu tise utuccuma quiccu'chonga tso'mimbi'ta in'jaña'bi gi.
26 Ocho a'ta pasasi ccase ingija sombo'ttima piccojin dyai'fa tsaoni. Tsequija Tomás'qque can'jen. Tsa'caen piccojin dyai'fa'ni Jesúsja ingi enttingenga ji ccutsupa chigambian:
—Opatsse canse'faja.
27 Tsomba Tomásnga su:
—Ña tivema camba que tsimian'ccoi'ccu tsomijan. Ña utuccu'ttima que tivei'ccu tsomijan. “Nane ñajan in'jaña'bi” qquen sumbe'yi ¡ñame in'janjan!
28 Tsonsi Tomásja su:
—¡Ña Na'su qui! ¡Ña Chiga qui!
29 Jesúsja su:
—Tomás, ñama attepa qui in'jan. Ñoa'me avujatssi'fa tsu majan ñama attembe in'jan'chondeccu.
Va tevaen'jen in'jan'cho
30 Toya'caen tsu Jesúsja ti'tsse inginga canjan'jen. Pa'ccoma tevaembi gi va tevaen'jenga. 31 Tsa'ma tayo tevaen'choma gi tevaen cuintsu que'i pañamba in'jan'faye Jesúsja Cristo tsu, Chiga Dutssi'ye. Que'i tsa'caen tise've in'jan'da qui tise a'ive dapa tsangae canse'faya.